text: दार्जिलिंग पहाड़ियों के पास वन-क्षेत्र में सुरक्षा बलों की छापेमारी के बाद गोरखा जनमुक्ति मोर्चा (जीजेएम) के प्रमुख बिमल गुरुंग के कथित सर्मथकों और पुलिस के बीच हुई झड़पों में एक उप निरीक्षक की मौत हो गई और अन्य चार पुलिसकर्मियों घायल हो गए. सुरक्षा बलों को संदेह था कि गुरूंग वहां छिपे हैं. पुलिस ने बताया कि गुरुंग के दार्जिलिंग पहाड़ियों में पातलेबास के पास होने की खुफिया जानकारी मिलने के बाद वहां छापेमारी की गई थी। गुरुंग के खिलाफ पिछले माह लुकआउट नोटिस जारी किया गया था. अतिरिक्त पुलिस महानिदेशक सिद्दीनाथ गुप्ता ने बताया कि गोरखा जनमुक्ति मोर्चा (जीजेएम) के समर्थक एवं गुरुंग के वफादारों ने पुलिस दल को रोकने के लिए उनपर गोलियां चला दी, जिससे पश्चिम बंगाल पुलिस के उप-निरीक्षक अमिताभ मलिक की गोली लगने से मौत हो गई और अन्य चार पुलिस कर्मी गंभीर रूप से घायल हो गए.